**Ministru kabineta noteikumu projekta “Kārtība, kādā policija veic novērošanu, izmantojot tehniskos līdzekļus, kā arī šādas novērošanas rezultātā iegūto datu apstrādi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par policiju” 12. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma “Par policiju” 1. pantā noteikts policijas pienākums aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem. Šā likuma 3. pantā noteikts policijas uzdevums – garantēt personu un sabiedrības drošību, novērst noziedzīgus nodarījumus un citus likumpārkāpumus, atklāt noziedzīgus nodarījumus, meklēt personas, kas izdarījušas noziedzīgus nodarījumus, likumā paredzētajā kārtībā sniegt palīdzību iestādēm, privātpersonām un personu apvienībām to tiesību aizsardzībā un ar likumu noteikto pienākumu realizācijā un savas kompetences ietvaros izpildīt administratīvos sodus un kriminālsodus.  Savukārt likuma “Par policiju” 12. panta pirmās daļas 14.1 punkts paredz tiesības novērot publiskas vietas un tajās esošas personas, tai skaitā izmantojot tehniskos līdzekļus, lai savlaicīgi novērstu un atklātu iespējamo sabiedriskās kārtības apdraudējumu, noziedzīgu nodarījumu, atrastu meklēšanā izsludinātas personas vai transportlīdzekļus, kā arī, izmantojot tehniskos līdzekļus, novērot policijas iestāžu ēkas, telpas un teritoriju, policijas apsargājamos objektus, lai nodrošinātu policijas iestāžu ēku, telpu un teritorijas apsardzi, aizturēto personu un apsargājamo objektu drošību.  Ministru kabineta 2009. gada 7. aprīļa noteikumi Nr. 305 “Kārtība, kādā veicama publiskas vietas novērošana, izmantojot tehniskos līdzekļus, kā arī novērošanā iegūto datu glabāšana un publiskošana” (turpmāk – Noteikumi Nr. 305) paredzēja publiskas vietas novērošanas kārtību, kā arī novērošanas rezultātā iegūto datu glabāšanu un publiskošanu.  2016. gada 26. maijā stājās spēkā grozījumi likuma “Par policiju” 12. panta ceturtajā daļā. Minētā panta ceturtā daļa paplašina policijas iespējas veikt novērošanu arī citās vietās. Ministru kabinetam dots uzdevums izstrādāt kārtību, kādā veicama policijas iestāžu ēku, telpu un teritorijas, publisku vietu un tajās esošo personu un policijas apsargājamo objektu novērošana, izmantojot tehniskos līdzekļus, kā arī šādas novērošanas rezultātā iegūto datu apstrādes noteikumus.  Ņemot vērā minēto, ir izstrādāts Ministru kabineta noteikumu projekts “Kārtība, kādā policija veic novērošanu, izmantojot tehniskos līdzekļus, kā arī šādas novērošanas rezultātā iegūto datu apstrādi” (turpmāk – projekts).  Novērošanu, izmantojot tehniskos līdzekļus (turpmāk – novērošana) Valsts policijas, Drošības policija, ostas policija un pašvaldības policija (turpmāk – policijas iestāde) veic sabiedriskās kārtības un drošības nodrošināšanai un apdraudējuma novēršanai, personu tiesību un likumīgo interešu aizsardzībai.  Policijas iestāde novērošanu veic pastāvīgi vai īslaicīgi, ievērojot nosacījumu, ka ikvienai personai ir tiesības uz savu personas datu aizsardzību. Projekts neparedz iegūt datus par konkrētu subjektu vai ierobežot tiesības uz privātumu. Taču jāņem vērā, ka tiesības uz personas datu aizsardzību un tiesības uz privātumu nav absolūta prerogatīva. Tas ir jāņem vērā saistībā ar to funkciju sabiedrībā, ko īsteno policija, un jālīdzsvaro ar citām pamattiesībām saskaņā ar proporcionalitātes principu.  Pastāvīgā novērošana ir nepārtraukta novērošana (24/7/365). Citos gadījumos policijas iestāde veic īslaicīgo novērošanu.  Projektā ir paredzēts, ka novērošanas veikšanas nepieciešamību un tehniskos līdzekļus, ko izmanto novērošanai, izvērtējot sabiedriskās kārtības un drošības apdraudējumu, nosaka policijas iestādes priekšnieks vai viņa pilnvarota amatpersona.  Likuma “Par policiju” 12. panta pirmās daļas 14.1 punkts ir attiecināms uz visām policijas iestādēm un paredz iespēju novērot policijas apsargājamos objektus. Ar policijas apsargājamiem objektiem nav jāsaprot Valsts policijas pienākums nodrošināt Ministru kabineta noteikto objektu un kritiskās infrastruktūras fiziskās drošības pasākumus. Ņemot vērā minēto, projekts paredz, ka policijas apsargājamo objektu novērošanu var veikt Drošības policija, ostas policija vai pašvaldības policija, saskaņojot to ar apsargājamā objekta administratīvo vadītāju vai viņa pilnvarotu personu.  Tehniskos līdzekļus, ko izmanto novērošanā policijas iestāde var izvēlēties pati, kā arī var tikt izmantoti tehniskie līdzekļi, kurus uzstādījis apsargājamā objekta administratīvais vadītājs.  Tehnisko līdzekļu izvietošanu apsargājamā objektā jāsaskaņo ar attiecīgā apsargājamā objekta administratīvo vadītāju jebkurā gadījumā. Nav pamata uzskatīt, ka apsargājamā objekta administratīvais vadītājs nesaskaņos policijas iestādes priekšnieka vai viņa pilnvarotas amatpersonas pieņemto lēmumu par tehnisko līdzekļu izvietošanu objektā, jo apsargājamā objekta drošības nodrošināšana būtu apsargājamā objekta administratīvā vadītāja interesēs. Projekts neparedz sekas gadījumā, ja tehnisko līdzekļu izvietošana apsargājamā objektā netiks saskaņota.  Gadījumā, ja apsargājamā objekta administratīvais vadītājs nesaskaņos lēmumu par tehnisko līdzekļu izvietojumu un novērošanas veikšanu, Valsts policija īstenos apsargājamā objekta fiziskās drošības pasākumus bez tehniskiem līdzekļiem.  Aizturēto personu turēšanas kārtības likuma 1. pants noteic, ka īslaicīgās aizturēšanas vietā ievieto personas, kuras ir aizturētas saskaņā ar Kriminālprocesa likumu, bet, ja nepieciešams, īslaicīgās aizturēšanās vietā var ievietot administratīvi aizturētās un arestētās personas, kā arī apcietinātās un notiesātās personas – procesuālo darbību veikšanai. Kā arī likumā noteiktajos gadījumos īslaicīgās aizturēšanas vietā var ievietot personas, kuras aizturētas Imigrācijas likumā noteiktajā kārtībā. Aizturēto personu turēšanas kārtības likums jau no tā spēkā stāšanās (2005.gada 21.oktobrī) noteic, ka īslaicīgās aizturēšanas vietā tiek nodrošināta arī tajā esošo personu pastāvīga novērošana.  Nevar noliegt, ka policijas darbinieks objektīvi nespēj visu laiku uzturēt pilnīgu uzmanību, respektīvi, objektīvi nav iespējams ilgā laika posmā saglabāt augstu koncentrēšanās līmeni. Tāpat ir sagaidāms, ka policijas darbiniekiem būs nepieciešams pildīt arī citus dienesta pienākumus, kā rezultātā, policijas darbinieks daļēji varētu novērst uzmanību, un šajā laika posmā īslaicīgās aizturēšanas vietā ievietotai personai var veidoties pašnāvībai, uzbrukumam (ja kamerā atrodas vēl citas personas), valsts mantas (inventāra) bojāšanai labvēlīgi apstākļi. Zemāk norādīti Valsts policijas statistikas dati apliecina to.   |  |  |  |  |  |  |  | | --- | --- | --- | --- | --- | --- | --- | | **Īslaicīgās aizturēšanas vieta** | **2011.** | **2012.** | **2013.** | **2014.** | **2015.** | **2016.** | | Pašnāvības/Pašnāvības mēģinājumi | 21 | 19 | 22 | 18 | 30 | 18 | | Īpašuma bojāšana | 20 | 29 | 25 | 23 | 21 | 28 | | Citi (tai skaitā uzbrukumi, bēgšana (mēģinājumi), huligāniskās darbības u.c.) | 7 | 19 | 15 | 1 (uzbrukums NMPD darbiniekam) | 17 (tai skaitā: 1 uzbrukums policijas darbiniekam, 1 bēgšanas mēģinājums) | 22 |   Novērošana īslaicīgās aizturēšanas vietā ir efektīvs līdzeklis, kas pilnvērtīgi nodrošina īslaicīgās aizturēšanas vietā esošo personu drošību, maksimālu viņu uzvedības uzraudzību un iekšējās kārtības nodrošināšanu, kā arī darbinieku un citu personu drošību.  Personas ievietošanai īslaicīgās aizturēšanas vietā jābūt tiesiski pamatotai. Aizturētās personas aizturēšanas termiņš saskaņā ar Kriminālprocesa likuma 263.pantu ir līdz 48 stundām. Gadījumā, ja notiesātā persona ir izsaukta no ieslodzījuma vietas procesuālo darbību veikšanai, notiesātās personas aizturēšanas termiņš ir līdz attiecīgās procesuālās darbības pabeigšanai. Savukārt ja tiesa aizturētai personai piemērojusi drošības līdzekli – apcietinājumu, persona īslaicīgās aizturēšanas vietā atrodas līdz pārvietošanai uz izmeklēšanas cietumu, brīvības atņemšanas iestādi vai citu īslaicīgās aizturēšanas vietu.  Administratīvi arestētās personas turēšanas termiņš, saskaņā ar Latvijas Administratīvā pārkāpuma kodeksa 31.pantu, ir uz laiku līdz 15 diennaktīm. Saskaņā ar Imigrācijas likuma 53.pantu Valsts policija drīkst aizturēt ārzemnieku uz laiku līdz trīs stundām, Valsts robežsardze – ne ilgāk kā uz 10 diennaktīm. Aizturēt ārzemnieku ilgāk par 10 diennaktīm Valsts robežsardzes amatpersonai ir tiesības tikai ar rajona (pilsētas) tiesas (atbilstoši ārzemnieka faktiskajai atrašanas vietai) tiesneša lēmumu.  Tādējādi maksimālais termiņš, kādā personas var tikt turētas īslaicīgās aizturēšanas vietā ir noteikts normatīvajos aktos.  Saskaņā ar zemāk norādīto informāciju, vidējais vienas personas turēšanas ilgums īslaicīgās aizturēšanas vietā ir no 3,5 līdz 4 diennaktīm.   |  |  |  |  |  |  |  | | --- | --- | --- | --- | --- | --- | --- | | **Īslaicīgās aizturēšanas vieta** | **2011.** | **2012.** | **2013.** | **2014.** | **2015.** | **2016.** | | **Vidējais vienas personas turēšanas ilgums (diennaktis)** | 4 | 4 | 4 | 4 | 3,5 | 3,6 |   Aizturēto personu turēšanas kārtības likuma 2. panta trešā daļa noteic, ka īslaicīgās aizturēšanas vietā veic videonovērošanu normatīvajos aktos noteiktajā kārtībā. Videonovērošanas mērķis ir padarīt efektīvāku personu uzraudzību īslaicīgās aizturēšanas vietās, lai nodrošinātu to, ka īslaicīgās aizturēšanas vietās ievietotās personas nenodara kaitējumu sev vai citām personām, kā arī īpašumam. Videonovērošana ir saistīta ar personas tiesībām uz privāto dzīvi, kuras ir garantētas Latvijas Republikas Satversmes (turpmāk – Satversme) 96.pantā, Eiropas Cilvēktiesību konvencijas 8.pantā un ANO Starptautiskā pakta par pilsoniskajām un politiskajām tiesībām 17.pantā. Neiejaukšanās personas privātajā dzīvē ir viena no demokrātiskas sabiedrības pamatvērtībām. Eiropas Cilvēktiesību tiesa (*Eiropas Cilvēktiesību tiesas 2015.gada 3.novembra spriedums lietā Chyla pret Poliju, 2013.gada 30.janvāra spriedums lietā Pawel Pawalk pret Poliju, 2012.gada 17.aprīļa spriedums lietā Horych pret Poliju un Piezhowicz pret Poliju*) ir atzinusi, ka nepārtraukta 24 stundu diennakts novērošana, lai arī klasificējama kā uzbāzīga, ir pieļaujama attiecībā personām, kurām, izvērtējot katras personas individuālo gadījumu, ir pamats noteikt īpaši bīstamas personas statusu un attiecīgi ir pamats piemērot speciālus drošības līdzekļus.  Vienlaikus, Eiropas Cilvēktiesību tiesa atsaukusies uz Spīdzināšanas novēršanas komisijas atzīto, ka videonovērošana ir pieļaujama un var tikt attaisnota drošības apsvērumu dēļ, kā arī īpašos gadījumos. Ņemot vērā minēto, videonovērošana ir speciāls drošības pasākums, kura piemērošanai ir jābūt atrunātai normatīvajos aktos un, neskatoties uz Aizturēto personu turēšanas kārtības likuma 2.panta trešajā daļā noteikto, automātiska videonovērošanas piemērošana visām īslaicīgās aizturēšanas vietas kamerās ievietotajām personām, nebūtu attaisnojama, jo no cilvēktiesību ievērošanas viedokļa nepieciešams videonovērošanas individuāls izvērtējums katrā konkrētā gadījumā. Ievērojot iepriekš minētās Eiropas Cilvēktiesību atziņas videonovērošanas piemērošanai ir jābūt īpaši noregulētai, nosakot, kādā kārtībā un pēc kādiem kritērijiem pieļaujams aizturēto personu pakļaut videonovērošanai kamerā.  Īslaicīgās aizturēšanas vieta pamatā ir paredzēta aizturēto personu ievietošanai un turēšanai (Aizturēto personu turēšanas kārtības likuma 2. panta pirmā daļa), tātad personu turēšanai uz salīdzinoši neilgu laiku (līdz 48 stundām), kurā pēc būtības nav iespējams individuāls aizturētās personas novērtējums. Tādēļ arī drošības apsvērumu dēļ ir pieļaujama aizturēto personu pastāvīga novērošana, tai skaitā arī videonovērošanas kamerās. Tādējādi projektā paredzēts, ka īslaicīgās aizturēšanas vietā ievietotās personas novērošanu veic 48 stundas no personas ievietošanas, izņemot apcietinātās un notiesātās personas, kuras pārvietotas no izmeklēšanas cietuma vai brīvības atņemšanas iestādes. Savukārt, ja īslaicīgās aizturēšanas vietas darbiniekiem būs objektīvs pamats uzskatīt, ka personas, kuras ievietotas īslaicīgās aizturēšanas vietā ilgāk par 48 stundām, un apcietinātās un notiesātās personas, kuras pārvietotas no izmeklēšanas vai brīvības atņemšanas iestādes var bēgt, nodarīt kaitējumu sev, īslaicīgās aizturēšanas vietas darbiniekam vai citām personām, kā arī īpašumam, tad novērošanu veic pastāvīgi. Īslaicīgās aizturēšanas vietas darbinieks objektīvo pamatu patstāvīgai novērošanai iegūs:  - veicot novērošanu pirmo 48 stundu laikā;  - no procesa virzītāja vai citām personām, pēc kuru iniciatīvas persona tika ievietota īslaicīgās aizturēšanas vietā;  - no brīvības atņemšanas iestādes vai izmeklēšanas cietuma, piemēram, personas lietā būs norāde par personas noslieci uz pašnāvību, bēgšanu utt.  Šajā gadījumā pirms videonovērošanas uzsākšanas un pēc videonovērošanas izbeigšanas, informāciju par uzsākšanas un izbeigšanas laiku un pamatojumu fiksē Valsts policijas 2006. gada 22. novembra iekšējo noteikumu Nr. 8 “Valsts policijas īslaicīgās aizturēšanas vietu darba organizācija” 12. punktā minētajā Aizturēto, apcietināto un notiesāto personu reģistrācijas žurnālā.  Īslaicīgās aizturēšanas vietā sanitārais mezgls ir norobežots no uzturēšanas telpas, lai garantētu aizturētā privātuma aizsardzību, līdz ar to, veicot videonovērošanu īslaicīgās aizturēšanas vietas kamerā, personas privātums netiks aizskarts, jo tiks novērots konkrēts kameras perimetrs. Ņemot vērā minēto, projekta ir iekļauta norma, kas noteic, ka novērošana netiek veikta vietās, kur nepieciešams nodrošināt personas tiesības uz privātumu, proti, mazgāšanās un personīgās higiēnas telpās.  Fizisko personu datu aizsardzības likuma 8. panta pirmā daļa paredz, ka pirms personas datu apstrādes pārzinis informē fiziskās personas par videonovērošanas veikšanu. Visefektīvākais veids, kā to nodrošināt, ir attiecīgu zīmju izvietošana pie ieejas novērošanas zonā, kā arī citviet teritorijā vai telpās, kur tā tiek veikta.  Informatīvajām zīmēm:   * jāsatur informācija par pārzini, kas veic videonovērošanu, videonovērošanas mērķis un pārziņa kontaktinformācija; * jābūt viegli saskatāmām un izlasāmām attiecīgajā situācijā; * jābūt atbilstošā izmērā atkarībā, vai tās ir paredzētas gājējiem vai autobraucējiem tā, lai tās katrā gadījumā normālā gājēju vai autobraucēju kustībā būtu izlasāmas un uztveramas.[[1]](#footnote-1)   Ņemot vērā minēto, projekts paredz, ka vietās, kur policijas iestāde veic pastāvīgu vai īslaicīgu novērošanu, sabiedrību informē ar speciālo informatīvo zīmi par novērošanas veikšanu.  Projekts paredz, ka informatīvā zīme tiks izvietota pie policijas iestādes ēkas, teritorijas vai publiskas vietas un policijas apsargājamā objekta ieejas, ja policijas iestādes ēka, teritorija vai publiska vieta un policijas apsargājamais objekts būs norobežots. Savukārt informatīvā zīme tiks izvietota labi redzamā vietā, ja policijas iestādes ēka, teritorija, publiska vieta un policijas apsargājamais objekts nebūs norobežots. Kā arī informatīvā zīme tiks izvietota labi redzama vietā uz transportlīdzekļa vai policijas iestādes darbinieka formas tērpa.  Saskaņā ar Ministru kabineta 2001.gada 30.janvāra noteikumu Nr.40 “Personas datu aizsardzības obligātās tehniskās un organizatoriskās prasības” 4.punktu, apstrādājot personas datus (nododot personas datus), pārzinis nodrošina, informācijas saglabāšanu par personas datu nodošanas laiku, personu, kas nodevusi personas datus, personu, kas saņēmusi personas datus, personas datiem, kas tikuši nodoti. Ņemot vērā minēto, projekts paredz, ka policijas iestāde nodrošina informācijas saglabāšanu par novērošanā iegūto datu nodošanu.  Projekts paredz, ka policijas iestāde nodrošina pastāvīgā un īslaicīgā novērošanā iegūto datu glabāšanu. Saskaņā ar Fizisko personu datu aizsardzības likuma 10.panta pirmās daļas 3.punktu personas datu glabāšana ir atļauta tik ilgi, cik tas ir nepieciešams personas datu apstrādes mērķa sasniegšanai.  Projekts paredz iegūto datu līdzšinējo glabāšanas termiņu – vienu mēnesi aizstāšanu ar trīs mēnešiem. Esošā situācija rāda, ka līdzšinējais datu glabāšanas termiņš – viens mēnesis, nav visatbilstošākais, jo praksē pastāv gadījumi, ka novērošanā iegūtie dati ir nepieciešami arī pēc viena mēneša glabāšanas. Personas policijā var griezties ar lūgumiem, sūdzībām priekšlikumiem un jautājumiem par iestādes administratīvā akta izdošanu vai faktiskās rīcības veikšanu, par savu tiesību pārkāpšanu u.c. jautājumiem. Pret personu uzsāktā kriminālprocesā ar saglabāto ierakstu var norādīt uz faktu, ka noziedzīga nodarījuma izdarīšanas laikā tā ir atradusies citā vietā, vai pierādīt, ka neveica prettiesiskās darbības u.tml. Savukārt administratīvā procesā iestādei jāpierāda apstākļi, uz kuriem norāda pieteicējs, kur ar saglabāto ierakstu iestāde var pārliecinošāk norādīt uz apstākļiem, ka konkrētā gadījumā pieteicēja tiesības un intereses netika aizskartas. Ierakstus pieprasa arī konvojējamās personas, iesniegumā norādot, ka policijas darbinieki pārkāpa konvojējamās personas tiesības un ieraksts nepieciešams pieteikuma iesniegšanai tiesā. Šādos gadījumos arī tiesa pieprasa videoierakstus, lai pārliecinātos, vai iestāde rīkojusies prettiesiski un vai tika pārkāptas konvojējamās personas tiesības. Ņemot vērā to, ka projektā tiek pagarināts glabāšanas termiņš no viens mēnesis uz trīs mēnešiem, tas prasīs laiku un līdzekļus, projekts paredz policijas iestādēm pārejas periodu.  Novērošanas datus, kuros konstatēts sabiedriskās kārtības apdraudējums, noziedzīgs nodarījums, meklēšanā esoša persona vai transportlīdzeklis, kā arī policijas iestādes ēkas, telpu un teritorijas, aizturēto personu un apsargājamā objekta drošības apdraudējums glabā līdz kriminālprocesa, administratīvo pārkāpumu procesa, administratīvā procesa vai resoriskās pārbaudes pabeigšanai policijas iestādē, bet ne ilgāk kā trīs gadus. Iegūtos datus pēc glabāšanas termiņa beigām dzēš.  Projekts paredz, ka lēmumu par novērošanā iegūto datu nodošanu pieņem policijas iestādes priekšnieks vai viņa pilnvarota amatpersona. |
| 3. | Projekta izstrādē iesaistītās institūcijas | Iekšlietu ministrija, Valsts policija.  Projekta izstrādes gaitā, paust savu viedokli par projektu tika aicināti Ostas policija un Rīgas pašvaldība policija. Ostas policija projektu saskaņoja bez iebildumiem un priekšlikumiem. Rīgas pašvaldības policija projekta virzību atbalstīja, izsakot komentārus. |
| 4. | Cita informācija | 2016.gada 23.septembrī projekts tika nosūtīts Latvijas Pašvaldību savienībai un Latvijas Lielo pilsētu asociācijai, ar lūgumu sniegt viedokli par projektā iekļauto tiesisko regulējumu.  2016.gada 14.novembrī tika saņemts Latvijas Republikas tiesībsarga viedoklis par projektā iekļauto tiesisko regulējumu attiecībā uz personu, kuras ievietotas īslaicīgās aizturēšanas vietā.  Latvijas Lielo pilsētu asociācijas un Latvijas Republikas tiesībsarga pārstāvji tika aicināti uz projekta saskaņošanas sanāksmēm, un izteiktais viedoklis tika ņemts vērā, precizējot projektu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Normatīvais akts attiecas uz jebkuru identificētu vai identificējamu fizisko personu un policijas iestādi, kura pieņems lēmumu par novērošanas veikšanu un šādas novērošanas rezultātā veiks iegūto datu apstrādi. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs būtiski nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiek nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, no 2017.gada 25.janvāra līdz 2017.gada 8.februārim, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Sabiedrības viedoklis par projektu netika saņemts. |
| 3. | Sabiedrības līdzdalības rezultāti | Sabiedrības viedoklis par projektu netika saņemts. |
| 4. | Cita informācija | Sabiedrība pēc projekta pieņemšanas tiks informēta vispārējā kartībā, noteikumus publicējot oficiālajā izdevumā „Latvijas Vēstnesis”. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrijas Informācijas centrs, Valsts policija, Drošības policija, ostas policija un pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

*Anotācijas III, IV un V sadaļa – projekts šīs jomu neskar.*

|  |  |
| --- | --- |
| Iekšlietu ministrs | Rihards Kozlovskis |
| Vīza: valsts sekretāre | Ilze Pētersone – Godmane |

13.02.2017. 14:52

2584

Kurca 67075273

[ilona.kurca@vp.gov.lv](mailto:ilona.kurca@vp.gov.lv)

1. Datu valsts inspekcijas rekomendācija “Datu apstrāde videonovērošanas jomā”. Pieejams tīmekļvietnē: <http://www.dvi.gov.lv/lv/latvijas-normativie-akti/metodiskie-noradijumi/> [↑](#footnote-ref-1)